<classify> JESHI la Polisi limesema kifo cha Mkurugenzi wa Taasisi ya Dalai Islamic Centre na mmiliki wa shule ya Zamzam, Alhaji Rashid Bura 62 kimesababishwa na tatizo la moyo kufeli na kushindwa kufanya kazi cardinal arrest.Akizungumza na waandishi wa habari jana, Kamanda wa Polisi Mkoa wa Dodoma, Gilles Muroto alisema marehemu ambaye ni mkazi wa Changombe Extension katika Jiji la Dodoma, kabla ya kifo chake Desemba 21 mwaka huu alihudhuria mkutano wa mahusiano ya dini mbalimbali jijini Dar es Salaam na kurejea Desemba 22.Alisema Bura alirejea kwa kutumia usafiri wa basi namba T980 DNN la Kampuni ya Kimbinyiko tiketi namba 1947 na siti namba 13. Baada ya kufika Dodoma, alifikia ofisini kwake katika Barabara ya Nyerere Kata ya Madukani na akiwa ofisini alipatwa na tatizo la moyo kufeli, alizidiwa na kufa kwa kukosa msaada wa haraka.Kutokana na safari yake hiyo alikosa mawasiliano na ndugu zake baada ya simu yake kuzima, kwa kuwa ndugu walifahamu amesafiri waliendelea kumtafuta kwa njia mbalimbali bila mafanikio. Pia waliwasiliana na watu wengine aliokuwa nao katika safari hiyo na hawakufanikiwa kumpata hadi ilipofika Desemba 25 saa 11 jioni wakati mtoto wake Ally Rashid alipokwenda ofisini kwake na kukuta amekufa na mwili wake ukiwa umevimba, unatoa harufu na umeharibika kutokana na kukaa takribani siku nne, alisema.Kamanda Muroto alisema jeshi hilo lilipofika eneo la tukio na wataalam wa uchunguzi wa matukio, ulifanyika uchunguzi na upekuzi katika ofisi yake na kugundua kuwa hakukuwa na uharibifu wa aina yoyote katika ofisi na hakuna wizi wowote wa mali. Alisema upekuzi ulipofanyika lilikutwa begi dogo lenye nguo chache za safari, simu yake ikiwa imezima, tiketi ya safari, fedha katika pochi Sh 260,000 na vitambulisho vyake.Kwa mujibu wa Kamanda Muroto, mwili wa marehemu ulipelekwa Hospitali ya Rufaa ya Dodoma na kufanyiwa uchunguzi na daktari na kuthibitisha kwa sababu ya kifo chake ni moyo kufeli na kushindwa kufanya kazi. Hata hivyo, alisema polisi inaendelea kufanya uchunguzi kupitia simu zake, kubaini kama kuna taarifa za ziada.Watu wasitumie taarifa za kifo kupotosha umma, ama kuunda taarifa zenye upotoshaji kama zinavyoenezwa mitandaoni, alisema.Alisema mwili wa marehemu haukuwa na majeraha yoyote, japo zipo taarifa zilizoripotiwa kuwa alikuwa na majeraha, amekatwa sehemu za siri na wengine kusema mwili wake ulikuwa na matobo.Mnasema tumechelewa kutoa taarifa, sisi hatutoi taarifa bila kuchunguza, hatuwezi kuwalisha wananchi vitu ambavyo havipo, polisi na daktari ndio njia sahihi ya taarifa na si kuchukua taarifa za mitaani mnawaambia wananchi, alisema Kamanda Muroto.Marehemu alishawahi kufanyakazi katika Jeshi la Polisi Kitengo cha Upelelezi katika mikoa mbalimbali na kumalizia Morogoro. Pia aliwahi kuwa mlinzi Ikulu kwa miaka mitatu katika Serikali ya Awamu ya Kwanza. Bura alisoma alisoma Shule ya Msingi Dalai wilayani Kondoa mkoani Dodoma na alipohitimu masomo alijiendeleza kisha alijiunga na Jeshi la Polisi, alilolitumikia kwa miaka mingi. Hadi mauti yanamkuta, alikuwa mmiliki mmiliki wa Shule za Zam Zam na Mkurugenzi wa taasisi ya Dalai Islamic Centre.Pia amejenga Shule ya Sekondari ya Dalai kijijini kwao Kondoa. Shule ya Msingi ya Kiislam ya Zamzam iliyopo Miyuji Jijini Dodoma, imejulikana sana mwaka huu, hasa baada ya mwanafunzi wa Kanisa la Waadventista Wasabato SDA, kuwa miongoni mwa wanafunzi bora 10 kitaifa kwenye somo la Maarifa ya Dini ya Kiislam, kwenye mtihani wa darasa la saba. Hivi sasa shule hiyo, ina wanafunzi 350 na kati yao 90 ni yatima na wale wanaotoka katika mazingira magumu na husoma bila kupipia gharama yoyote.  <topic>: KITAIFA 